Source: https://mysaris.sme.sk/c/22433885/nezvestnu-zenu-z-vybuchnutej-bytovky-vyhlasil-sud-za-mrtvu.html
Timestamp: 2020-07-10 10:17:21+00:00
Document Index: 3466336

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'Súd ']

Nezvestnú ženu z vybuchnutej bytovky vyhlásil súd za mŕtvu - mysaris.sme.sk
Nezvestnú ženu z vybuchnutej bytovky vyhlásil súd za mŕtvu
Za deň smrti určil súd 6.˙december 2019.
22. jún 2020 o 19:42 SITA
Poslednú nezvestnú z vybuchnutej bytovky vyhlásili oficiálne za mŕtvu. (Zdroj: Mária Dudová-Bašistová)
PREŠOV. Okresný súd v Prešove vyhlásil na svojom pondelkovom (22. 6.) pojednávaní ženu z Mukačevskej ulice 7 v Prešove, vedenú v registri nezvestných osôb, za mŕtvu. Za deň jej smrti určil súd 6. december 2019.
Ako agentúru SITA informovala hovorkyňa prešovských súdov Ivana Petrufová, súd vyhlásil ženu za mŕtvu po vykonaní dokazovania.
"Okresný súd v danom prípade rozhodol na základe návrhu navrhovateľky, doručeného okresnému súdu 14. apríla, po predložení fotodokumentácie z kamerového systému, vrátane písomnej analýzy pohybu dotknutej osoby, ďalej potvrdenia o trvalom pobyte nezvestnej osoby a výpisu z registra nezvestných osôb," uviedla Petrufová.
Ako dodala, rozsudok nadobudne právoplatnosť jeho doručením účastníkom predmetného konania.
Žena je ôsmou potvrdenou obeťou tragického výbuchu plynu v bytovke na Mukačevskej ulici v Prešove 6. decembra 2019. Dvanásťposchodovú bytovku kompletne zbúrali.
V súvislosti s výbuchom je obvinených päť osôb z obzvlášť závažného zločinu všeobecného ohrozenia so spôsobením smrti viacerých osôb a škody veľkého rozsahu. Stíhaní sú na slobode.
Súd vyhlásil nezvestnú ženu po výbuchu plynu v Prešove za mŕtvu